text: 
  " Hans håb er, at mange mennesker vil se ham tale på konventet og 
  sige til sig selv, at den mand er vokset med opgaven, siden de 
  sidst så ham, " siger en ekspert i amerikanske valgkampe, Stephen 
  Hess fra tænketanken Brookings Institution.
  
  En anden opgave på konventet er simpelthen at holde sig i nærheden 
  af Bush. Det har vakt opmærksomhed, hvor få pressefotos, der er taget
   i Houston af de to mænd sammen, i skærende kontrast til de mange 
  billeder af Clinton og Gore sammen.
  
  Vinder republikanerne valget, vil Quayle være i en god position til 
  i hvert fald at gøre et forsøg på at blive nomineret i 1996. Fire år
   er lang tid, og med embedets indbyggede status bliver han i stand 
  til at rejse rundt i USA og bearbejde partiets græsrødder.
  
  Men han får i givet fald hård konkurrence fra navne som James Baker,
   den populære boligminister Jack Kemp, forsvarsminister Richard Cheney, 
  Texas-senatoren Phil Gramm og måske forsvarschefen Colin Powell.
  
  
  
  